钦定古今图书集成/方舆汇编/职方典/第1035卷 > 福州府山川考三 府志
## 钦定古今图书集成/方舆汇编/职方典/第1035卷 > 福州府山川考三 府志

古田县

九龙山　，九峰巀嵲峭壁，其中有大石，击之戛戛然有声。其傍曰五花山。极乐山　在县西北，山下有极乐寺，唐天宝初僧志文建。宋令李堪喜游之，曰：“我死当栖神是山。” 一日寺僧忽闻堪车马导从声，趋迎则乌有。次日堪卒，僧神其事，立祠祀堪，奉堪为护法神。北有山曰翠屏，邑之主山也。形如屏幛，竹树葱蒨，春朝微雨，望之蔚然。其东曰“金仙岭” ，林木蕃茂，刍荛往来。东南一峰，锐耸类笔，夕阳射之，文彩烂然。下有蓝洞，薄暮云归，布濩充斥，虚谷尽白。西南之峻极者，曰“五峰” ，秋晴景明，丹霞冠顶。直西层峦叠𪩘，巀嵲干云。穷冬雨雪霁后仰观，益增爽气。溪源二，自北来至邑，合流为剑溪。委蛇澄澈，其平若镜。南下里许，石滩横截，中流亘东西岸，溪流触石如鸣。佩玉寺后西山之半，岩空若室，有马仙小像，曰西岩，亦有伏虎岩。黄蘗山　在古田县，山多桃坞，曰桃坞，湖曰桃湖，溪曰桃溪，洲曰桃洲。旧传有人由白沙溪溯流至溪上，境界豁然，有如洞天。于时春风微和，夭桃夹岸，繁英媚川。溪西有湖，曰小湖。黄蘗山下有寺，曰“宝峰寺” ，西南有台，曰“罗溪。” 并《黄蘗山》而为五

五华山　在县西南。峙耸千仞，名曰千山，亦名大仙山，亦名大佛岭。宋李堪《八景诗》所谓八峰也。上有栖真道院。明倪灏《记》：五华山在高峰中，屹然特出，俯视百里间，群崖众壑，若波涛汹涌，而五华居尊焉。宋季北兵入闽越，邑境人民悉避兹山。有姓陆者，见一青衣童子蓬跣骑牛，进曰：“北兵旦来，汝等不宜处此。” 陆叱之曰：“小子妄诞，安得而知？” 童子忽失去。次日，兵果登山，掳掠甚众，始知此山真有神仙居焉。

翠屏山　在县北。旧名“环屏” ，邑之背山也。醴酬山　在县南，山下醴泉出焉。又为仙亭山，有醴泉道院，院有亭。元时项道人修道于此。山南有山，形如半月，名月山。又杉洋亦有月山。龟山　在县东，山形如龟。山下有洞，草木繁薿，其色若蓝，名蓝洞。洞东有岭，曰“金仙” ，登其巅可远眺，邑胜概也。上有金仙宫，石磴盘曲。

马山　在旗、鼓之间，当杉洋之正南午位，故名。杉洋有镇。其山多竹，可以为楮。

百丈山　上有溪源。宋县尉卢特祷雨，有龙爪见焉。

鼓山　在县东百里许。旗山在其西。县有两旗山：一在崇礼里，一在杉洋。

小武当山　在县水口，隔江祀真武。宋时为拱辰堂。相传有云水道人自武当来，寓斯堂，数日出，不知所向，众异之，由是祈祷旁午。嘉定间，邑宰傅康易为“北极道院。” 元时有道士冯守一者居之。苦行焚修，积絫檀施，辟址宫之曰“佑圣文笔峰　。” 其形如笔，李堪《八景》之一也。

凤翀峰　，下有覆船岭。

大夫峰　在古田县蓝田之盖竹上有“通奉大夫中丞李皇臣先墓。”

麒麟峰　、豸獬峰　、象峰　三峰，在古田县，皆以形名，横直有十馀里。

幽岩峰　上有幽岩寺，后峰有巨石。五代晋天福五年，一夕雷击裂成“品” 字，又名雷峰。

天平岩洞　内有龙，祈雨辄应。

相公林　在县界。宋太宰余深祖邠国公墓在焉，故名。

龙爪石　在秀峰寺前，形如龙爪。

龙䑛石　有孔而润，故名龙䑛。竹。洲　上有显应庙，神姓黄讳师，盖宋景德间人，巫而得道，其坟在此。洲前有二竹，能自扫坟，人号“竹仙。”

瀬溪　流迳曹阳桥，合入大溪。虎溪　，昔传有虎跳溪石上，其迹犹存，岸侧有虎溪寨。

东溪　溪有滩，旧名洪瀬，宋令李堪取陆士衡“飞泉漱鸣玉” 之语，改为鸣玉滩。下有磨剑石，谶云：“剑石平，出公卿。” 宋令刘元亮平之，刻字曰：“剑石已平，公卿出焉。”

感溪　一名锦溪

横溪　有横口、东、西溪。

甘溪　古名“蓝溪” ，流入东溪。

囦溪　。溪流自县出，与嵩溪会，名水口溪，关曰“囦关。” 宋转运使杨克让所迁县治处。其北有岩，岩上有庵，庵前有塔，名“塔岭” ，一奇胜也。前有石珠一圆。明嘉靖中，延郡司理徐珪谒祠下，心颇自异。未几，疾忽作，梦与神款，翼日遂愈，因酬以诗。万历中，鹾使萧敏道自言结发应试时，梦人授一石圆如珠，大二寸许，命吞之。既寤腹微懑异之。既官，于是一日过庵，见石列香几上，如梦所吞者。问厥从来，守庵具对。自诧其验。

《涣文》渠　，昔人凿之，为邑襟带。

闽清县

大湖山　山半有湖，约半里许，汉徐登、赵昺得道于此。

凤凰山　以形名，宋陈祥道居焉。下有起傅岩，祥道弟旸隐其处。后以贤良举，乡人名岩曰“起傅” ，盖以方傅说云。

《猴山　》山下有坑，水流相递，猴猿所窟。

白云山　山有仙峰，巨石有寺。《夷坚志》：“闽清县白云寺西廊有轮藏，名千福，王氏据闽日所建也。淳熙中，寺僧以殿柱朱漆暗淡，命工视其故时所用漆，略与木不同，隐隐有纹，引手剥之，见宝珠一颗在柱中，现入定观音圣像，相貌端严，极为明了，观者无不稽首敬礼。”

石竹山　，在凤凰山傍。山半有灵坛，石巧如画屏。

朱顶山　唐乾符间，山下有业锡者，家畜驯鹤，旦辄飞翔山间，因号山曰“朱顶” ，林曰“白鹤。” 留钱山　，唐乾符间，一夕山铮铮有声，天雨，钱不可量数，林木旦视皆折。

钟南山　在台山南，上有岩曰盘谷。昔有二人裹粮深入，憩草屋下，忽一人出芋数枚，煨落叶相啖，明失其处，但见落叶盈尺。上题诗曰：“偶与云水会，不与云水通。云散水流后，杳然天地空。” 山中有度仙桥，旧传黄天谷访徐、葛二子于此。偃草山　，山草分两偃，其一偃上，其一偃下。旧传永福有张圣者，宋绍兴间为白云寺头陀。饭牛山下，见仙人围棋山巅。往视之，仙人寻去，奔追不及。既怅且劳，卧地而滚。滚而下者，草偃而下；滚而上者，草偃而上。虽经锄，复生如故。台山　，县之主山也。

玉台山　，唐时有杨姓者炼真于此，乡人筑台祀之，名“玉台仙人。” 傍有井，中产蜥蜴，可以祷雨，或曰蛰龙云。台后有石鼓，扣辄鸣。

名山　山产名花异果，逸人薛丕居之，或传其仙去。一名“逸人山” ，一名“薛丕山” ，一名“薛仙山。” 大帽山　接永福界，峰巅旧传有鼓声，或月一二鸣，或经年鸣，岁旱祷雨于此。其下为白面山，有山石璧玉白色，望之隐隐如人面，是出甘泉、石屋，山　巅有石屋及棋局、仙迹。

锺湖山　山半有湖，泥如浦溆，是生芦荻，有积水，其味特咸，应潮盈缩。相传“湖中有锺，下有锺潭，蛟龙出没。”

芹山　，白玉蟾炼丹处也。

鹤林山　，上有鹤林院，唐开元僧悟皈置。院之前冈，峭拔独立，古号华表，故以“鹤林” 名院。鼎峰山　界永福、长乐二县，梅溪环流其下，有岩曰双岩，下有龙潜焉。宋邑人林正卿构龙门庵于山阳。黄干《记》：山折二支，迎而相向，俯而相就，卒而交互，以入于海。溪之水沿山而流，若往而俯，若抵而触，若渟而溜，莫知其所自出，如是者十馀里，然后耸为双岩，泻为三滩，崖东滩驶，崒嵂澎湃，露怪呈奇，不可名状。

柽峰　北通尤溪，有巨柽焉。

乌石岩　在县西南。岩势长峻，登其巅，众山在目。

白岩　高数百丈，世传为赵真君坛。双峰对峙，宛若洞门。岩下有石榻棋局，时闻仙乐缥缈声。龙爪石　石势穹然，下有澄潭，紫云时见。相传昔尝祷雨于此，有龙悬一爪于石，大雨随至，乃立祠祀之。今爪痕犹存。

梅溪　源出永福县境，由县西五里入江，江水浊而溪水清，县所以名“闽清。” 其地多梅，故以名溪。上有昭显庙，神姓陈，事王审知，有功于闽，民为立庙。宋天圣间，淫雨为沴，民居高陵皆垫溺。

庙在其下独不为害

演水溪　源出尤溪，流入梅溪，溪中有仙人坐化石，旧传张圣君卒其上。石傍有穴最深，曰“九龙潭。” 岁旱祷雨多应。潭中游鱼群聚，虽洪潦涨溢不散。

瞿昙溪　源出永福县，流入梅溪，溪傍有佛迹石。

洛洋溪　，溪崖磐石之上，有仙人迹，傍有石臼。钟湖　，相传“湖中有钟” ，故名。

古井　宋祥符间凿其泉，来自台山之下，清洌甘美。

长乐县

南山　。山势回环，有巨石如鳌，载物俯伏其巅，又名登高山，以邑人重九登高于此。宋孝子邹异者，庐墓山下六年，有甘露芝草之瑞。元祐间，举明经，有司改其里曰宾贤，坊曰文行。其南有五峰并峙，曰五马山。三峰并峙，曰三峰山。首石山　，山巅有石，高二十馀丈，广数步，中有泉穴，四面窥之，皆见水。又云“四水石山，山” 有时鸣。古谶云：“首石山鸣出大魁，十洋成市状元来。” 明永乐十年，是山适鸣。会三宝太监郑和下海通西洋，驻军十洋街，是科邑人马铎应之。戊戌又鸣，邑人李骐应之。

龙泉山　在县东南。中有五峰：曰卧牛、曰仙冠、曰品石、曰梯云、曰莲花仙冠。麓有巨石，朱文公勒曰：“朝阳，有唐时龙泉寺。” 初，邑人王氏子少时事龙泉禅师，师令浣布，见青黄二龙戏井中，翫之。迟归，师诘之，遂以钵探二龙献师，师以为神，薙发住洪州百丈山，称百丈大智禅师。山南连福州湖山，其峰曰狮子石，曰梯云。其傍山曰“石马” ，曰“桃坑。” 宋人郑申之结楼梯云之下，文公名楼曰“聚远。”

越王山　，高一里，周围三十一里。越王勾践七世孙无疆，与楚战不利，子弟或为王，或为君，散居南海上，此其一也。其傍曰灵山，有岭曰古烂董奉山　。汉时董奉炼丹于此，中有董岩，又曰董平山，又曰董峰山，又一名福山。《郡国志》云：“上有神人，披发裸身，见者必福。”

溪湄山　在县之罗山。有宝山、云石涧泉、龙潭津、南阳耕诸胜。山顶有湖，广五亩，相传有巨蚌剖之得珠，是名“珠湖。”

龟山　。山有白龙岩、石人峰、狮子石。山下有白云溪，山中有竹林寺。唐大中中，户曹林𪟝观舍宅为之。𪟝观故居龟山下，种竹十亩。大历二年，有释江照游衡山云峰寺堂，食顷，钵中忽见五色云云。中有寺，寺有榜，题曰“大圣竹林寺。” 于是𪟝观以其所居有竹林，遂舍焉。有白莲、慈氏、上方、邻溪、华严、慈云、普云、地藏、龙溪、瑞云、观音、文殊、普贤、天冠、白龙、龙丘、释迦、白云、宝积、灵源、泗洲、归云、延寿、香岩、弥勒、凌云、龟石、广平、弥陀、积翠、藏院、忏堂、干懿、功德、育王塔、罗汉院，凡三十六庵，至宋并为禅寺。寺有藏经五百馀函，其一乃乾德中巨螺，乘之浮海，得而发之，为《妙莲经》也。

罏峰山　形若香炉，一名“炉烟山。”

芝山　一名大山，中有二潭，山阳曰白龙，山阴曰祥云。昔人见二龙起演江，白者归山阳，黑者归山阴。又常于潭侧获卵壳斗大，五色元黄。旧《碑记》：“王想之以瑞芝，见其宅，舍而为寺。”

“柯林山　，宋郑洙居其下，洙以三礼出身，因名其乡曰乔柯，故山曰柯林。” 其峰曰龟峰，曰紫微，峰色奇秀，下多居人。又一峰对峙，曰翠微。雁峰山　在严公湖上，而宛在水中央。其小阜曰蟹山，湖傍山有胜迹六，曰六奇，有潭曰石鼓，咸潮不入。严公湖者，西湖也。《宋三山志》：“陈太建元年，长乐严光之子恭客于维扬，舟次江” 浒，市鼋五十放之。光家居，一日，见披黑衣者五十人，送缗钱五千，曰：“君子维扬所附。” 及恭归，问之，无有，乃悟市鼋之故。光遂舍宅为寺，凿田为湖。乡人名寺曰“严寺” ，湖曰严湖。

洋门山　，“成化十八年大雨崩裂，压死居民数十口。”

大边山　，一作“岱边” ，上有巨石十馀丈，有泉清洌，旱祷辄应。又有石如麟，曰“麟石。”

龙门山　：一名“翁山” ，一名“半占山。”

阮山　其麓有平楚，广十馀里，名曰“古县鼎峰山　” ，界长乐、永福、闽清三县间。

郎官山　山极高峻，达于石尤岭，以通福清。傍诸山曰“七岩” ，曰“溪湄。” 溪湄有十胜，曰悫头石，曰笔架山，曰宝山云，曰珠湖月，曰文笔峰，曰石涧泉，曰“龙津钓，曰马岭樵，曰南隅耕，曰西仑牧珠。”

“湖月” 在山绝顶，广袤五亩。有人得蚌，剖之得珠。又有瓢窟、天马、白岩、石牛诸山。

冠峰山　山中有石，如进贤冠也。

仙山　有万寿道院，院西有七星井，其一井，宋郑尚书丙书“龙泉” 二字刻石。

“五云山　” ，唐僧道深“过此五云” 覆之。

圣娘山　，中有天妃宫，林婆湖在其下。林婆，唐林𬸘妻。开元中，𬸘为仓曹参军。大历中，因南郊沙合塌田筑滨湖二十馀里，可溉田千顷。树碣湖旁，曰“湖水不竭。”由县官明，而妻赵氏亦舍奁田为湖，人称林婆湖也。明隆庆间，邑令蒋以忠复滨湖旁之攘利为田者，堰之，凡百五十丈。

魁山　，以其为众山之魁，有植柱庙，唐开元中，神降察山之阴，乘大木溯湍流而上，有渔人见木趋下流，少顷复上，如是者三，心异之，取置石室下，神奉之，远望若植柱然。里有洪氏女，浣纱庙旁，忽一物浮水，若银色，褰裳探之，随水而没。其家诉神，忽雷雨暴作，死蛟上浮，刳蛟腹得女。洪氏感涕，虚所居，刻柱为神像，塑女配焉。宋景祐中，县尉以祷雨获应，倡里人立庙。

灵峰山　在县东南五十里而遥。山多灵胜，有曾公岩、香炉峰、狮子石、归云洞、半月池、品字池、佛祖岩、罗汉台。其麓曰“龙龛” ，里人常见龙乘云焉。一曰“天池山” ，上有石池。其西曰凤凰山，形如凤凰。

卫国山　山形有捍御之势，故名。一名“御国” ，俗呼“鱼骨。” 贡夷望此，以识海道。

钟门山　山隔大海，相传有僧自广南载钟，经此而没，潮退时有见之者。

筹峰山　一名龙峰，一作筹岩。有唐林慎思读书石室，朱晦翁题之曰“德成” ，以慎思、德成于此也。山中岩为宋刘砥、刘砺读书之所。晦翁南游，二刘从学，留斯岩最久。岩奇峭幽绝，逶迤而上，可数百武，有石对峙如削，为石门，晦翁手题读书处，镌于石门之上。有祠祀晦翁，以二刘配。其巅有海天山月亭，明中珰郑和尝加葺治，人名之曰“三宝岩。” 以和奉使入海，人称“三宝太监” 也。隆庆间，蒋以忠易之曰“晦翁岩。”

《响石》山　人行其上，镗然响也。

鹳山　山多鹳鹤，石窊有水，鸦浴其中，又名鸦池。又有一石，击之如磬，名响石。有观稼亭。明弘治己酉，令潘府出舍省农，讶山以鹳名，未见有也。倏忽有鹳数十盘飞至府，登山书“观稼” 二字于石壁，仰天祝曰：“今兹山游，观我穑事，雨顺风调，谓之福官；救灾恤荒，谓之能官。” 今愿为福，不愿能矣。是邑前苦旱疠，至是越壬子冬凡数载。年谷大登，疫疠亦免。耆宿请府建亭。名以瑞鹳。府曰：“鹳偶然来耳，有观稼在。其以名亭。”

名山　，邑主山也，上有祷雨祠坛。

碁山　顶有石台，有仙弈迹，至今台傍荆棘不生。

太常山　即大斛山。左按筹岩，右连石首，其高若为群山所尊者，故曰“太常。” 太常之阳有岭，曰从龙、曰风门，风籁不绝。其阴有岭，曰浮崎、曰提麻、曰潭、曰碧、曰香炉。浮崎北界于闽县。

《四明山　》高列四峰，中有古坛，生钓竹，有井，泉甚甘。

石台山　与四明山连。宋绍兴间，白昼云雨晦暝，有龙爪树飞出，因名龙台。其峰曰松石。下有天王寺，唐大中七年建。先是有檀木溯江而上，牧童取之，中夜发光。里人林致梦，木自云：“我乃北方毗沙门天王。” 致雕为像，舍宅为寺。

六平山　蜿蜒六曲。宋淳祐中，里人陈合建亭其下。上有巨石崭立，中有小石洞门可通往来。壁上勒“第一山” ，小有“天” 字，迹颇奇。宋宝庆中，太博陈俞居其下，复名太博山。

牛垄山　巍然丘阜，四面环之，中有田可百馀亩。又南曰“嵩山” ，曰“三山” ，有岭曰“泻水岭” ，峰曰“蛾眉峰。”

柏山　山多柏木。唐末有当阳寺，寺有二堂，曰《山月雷音》。

蛤山　在董峰西。下多居民，傍有屿，曰“赤屿” ，曰“蛤屿。”

定山　，中有峰，曰“龟峰岩” ，曰“清公岩” ，僧智清寓此。

屏山　在东南四十里，有五鲤石，其麓曰“豸山” ，有石门，可憩百人，下有石如船。迤西为莲花山，叠石若菡萏翁。山　左右有龙门二井，一方一圆。

《壶井山　》：井在山陲，其状如壶，潮至则没，退则

其水复浅

利充山　山有《高丽》王祖墓。王名宜星，其父元末任宜州判官，生时星坠庭中，因以为名。父卒，《高丽》王入贡，见而器之，遂从王归。王后无子，因以为嗣，乃袭王矣。

“平地山　” ，《菽园杂记》：“成化十三年，福建长乐县平地起一山，山旁一池，忽生大蚬，其味甚美，民争取食，不数日，死者千馀人。”

松石峰　，唐末有天王寺，中有枕流轩、望江亭、乐寿堂。万历中，僧重建经堂。

龙翔峰　有豹变岩，与此峰对峙。

瑞峰　中有石，曰钓鳌，亭曰“垂露。” 宋庆历中，观察使苏舜元勒字于石，字作“垂露” 体，故以名亭。鳌岭　有宋林岊书“鳌岭” 二字。

榕岭　一名“沙岭” ，宋时有夹道之榕。

吴宰岭　宋知县吴节家其下。

“稠岩　” 峰峦稠叠，林慎思《月楼》在焉。

石屏　在观音寺后

《仙人梯石　》有“麻姑井” ，石船踏之则动。

双髻石　以形名，十六都、十四、五都皆有之。闽王禁石　。石在海际，周围十数丈，产紫菜，缕纤甘美。王审知时，禁私采以自奉。今“广石澳” 是也。

中丞石　，上刻“中丞” 二字。唐潘独坐南归憩此，里人铭之。

马头石　，吴王造战船处也，名“吴舰头。” 汉吴王濞反，独东瓯王摇从之，故濞于此造船。明太监郑和泊舟焉，改为太平港。十洋市在港东广石江　，江民业渔。宋陆秀夫、张世杰奉二王从此入闽。

《梅江　古》云：“梅江水，值千金。”

壶井江　江有王母礁。宋末，杨妃负益王、福王航海经此。

星溪　即猎溪

苏老涧　苏舜元经此临流乐之后，因名“福田沟　。” 明里人李长孙所凿，人利其灌溉，因名之曰“福田。” 长孙字原善，时时出金为乡人助葬。

金漆湖　明嘉靖三十六年，湖上产异种嘉禾二亩许，既秀且实，里人瑞之。

严湖　正统十年，县民刘彦梁言：“本县严湖周围二十馀里，南接稠庵溪，西通倒流溪。旱则引稠庵溪入湖灌田，雨则疏倒流溪，以防其涨。近者湖岸冲决，溪流湮塞，不能积水，防旱雨至，田或渰没。又有张塘、涵塘、前涵大塘、涵陈塘港，其利弊亦如严湖修筑疏濬，寔为民便。”

黄龙潭　相传常有巫者之妻沤麻潭侧，见黄龙首藉其上，以告县官，祷雨辄应。《郡志》作“黄新潭。”

破石潭　常有女汲于潭上，蛟吞之，忽雷击石破，蛟死而女尸见。

搏纱潭　有人测之，搏纱不至其底，故名“义泉　。” 宋县令袁正规所凿。

五峰龙泉　相传唐大中间，有二龙戏井，亦名“龙井。”

瀑布泉　：一在光严寺北二里许，一在龟山竹林寺溪会亭之上。

连江县

龙漈山　在县北，县之主山也。冈峦如龙，漈水夹溪而下，有潭曰“五峰。”《丹阳驿道记》：“五陵谿径龙漈潭，昔有龙孕其间，樵采不入者有年。”乾宁中，僧宗结茅于上。众异之。始创屋宇。表闻。赐额曰“龙漈报恩院。”

湖山　去县八里，旧称湖山古道场。唐景福中，王氏入闽，淮民随之，有桴浮香炉及书砚漂于岸侧，其人异之曰：“吾州杜三郎故物也。” 因创祠祀之。其麓有筠溪钓台，故宋李弥逊以筠溪为号。

“西山　” ，宋李弥逊隐处也。按：弥逊本连江人，其祖馀庆迁居吴县。弥逊知漳州，还连江，遂隐于此。

《上竿塘山　》，峰峦屈曲，有竹。湖尾等六澳，下竿塘山　有白沙、镜塍等七澳。是山与上竿塘并峙，大海中，上并有居民。洪武二十年内徙。三德山　三峰列峙海门旧名“三台”，又名“笔架。”覆釜山　在县东南，中有巨石如釜。其峰曰南干，有仙人碁枰石并足迹。曰北干，有巨石不著苔苏，形如纱帽。曰矩庾，相传矩、庾二仙居之。曰金鳌，形如巨鳌。南干之麓有石双峙，道出其中，曰“石门。”有寺，巨石相倚，其中深邃，曰“玉华洞。”又有玉石峰，亭亭如玉立。有石鼓，其圆如鼓击之

有声。有半月池，形如上弦之月。有清阴洞，巨石合峙，其下平广，可坐数十人，其上佳木阴翳。有斗牛石，两石如牛斗然。有石鱼涧，旁有石如鱼。有五台石，五石高平如台。山右有潭，名覆釜潭，山前有大坪山，山顶坦夷如平地。旁又有山，曰金鸡屿，曰梅屿岭，曰连江，曰东峰峰，曰兑峰。兑峰之下，五代时有萧孔冲者，不乐仕进，入兑峰削发为僧。志行坚苦，能伏虎豹。既没，连江人祀之。宋靖康初，建寇叶侬逼境，遥望高仑，牙旗耀火，鼓角喧阗，贼遂遁去。避寇者咸见神兵归庙中。绍兴中，海寇掠荻芦寨，亦见九龙江上船扬旌而下，上书“萧” 字，因赐庙额曰“英显。”

五马山　五峰拱向县治，状如奔马。

荻芦山　《闽中记》作荻芦港山，一名九龙山，以下有九龙江。相传秦始皇遍凿东南山之有王气者，以此山根连鼓山，凿之使殊，得芦根一茎，长可数丈，断之有血，朝斸暮合。执役者梦有告曰：“夜可置锹锸勿收。” 如其言，血流而殊，通水成峡，因名峡曰荻芦峡，今呼荻芦港。

王孙山　下有石人，俗传“山顶草蕃，则邑人多登科第。”

福斗山　：在山巅。有古坛；祭海处也。

云居山　在县北，有石塔，塔旁有云居堂，堂前大石如壁，金华赵崇我刻“天上云居，人间仙境” 八字。去堂西北二百步，石上有仙人足迹二尺许，又有蛤蚌壳附于石，北有龟石、莲花石。莲花石在山半，上平下尖，周围有瓣，阁于盘石之上，轻摇则动，力撼反止。

玉楼山　有岭曰“透岭屿” 、曰“鹤屿” 、后屿，石曰“髻美石。”

香炉山　，形如香炉，上有石书“粘云” 二字。《云笈七签》以为第七十一福地，谢真人居之。唐时有章仙坛，开元中里人章寿得仙术，常斩蛟延平津中有敕书碑碣记其事。天宝六年禁樵采。有磨剑石、扫坛、竹石、棋盘。坛侧有石井，旱祷汲井水迎归必应。旁有童井，有仙人迹。童井深仅尺许，相传有青童子拨草取水，乘云登峰而去。山南石有“章仙峰” 三大字，精神颇异。又有炼井，章寿炼丹所也。

马鼻山　：突出海滨，以形名。

凤凰山　以形名，昔有朱雀翔集。

濂湖山　山麓有“筠溪钓台” ，宋李弥逊渔钓处也。

玉泉山　上有玉泉岩、灵羊洞、仙桃岩、拥秀堂、清涧阁、明月轩、流杯亭。玉泉岩有泉出两峰之间，色味澄甘。唐天宝中，浮屠百馀，音语铿然，眸子碧色，寿命弥长。邵太守奏闻，遂赐名曰“玉泉。” “降虎峰　。” 唐僧法诠，居连江独觉岩，与怡山大沩为友，指叱巨石，移之山中，遂成室，趺坐其中。虎中猎矢，向前若诉，诠为手拔，数日来谢，遂相驯狎，是此峰也。其石今名“雷移” ，若以为“雷移” 然。又宝林院内有虎跑泉，亦铨所居隐也。诠居是岩凡四十年，既死十数年，容貌如生，发长至顶，削之复出。

白塔岭　在县西半里许。王审知入闽时，先锋陈师先追贼至此，踣死焉。邑尉程成之立庙以祀。

乌石岩　，上有飞泉直下流通财溪，俗呼“百丈漈。”

洄口洞　岩势陡险，下瞰小洄潭，其水潆洄。宝华岩　层崖高峭，有天然石室。

紫岩　在连江县。岩极高耸，石青紫色。宋潘昉诗：“昔日自有两赤壁，此地何妨又紫岩。” 又：“何当瀑布山前路，卧看飞流泻石嵚。”

小华峰石　宋绍兴二十四年，锄夫得一圆石，剖之，中有“小华峰” 三字。

蛤沙崖，刻石　高数十丈，峭立如壁，上刻“刘禹锡过此” 五大字。

《月石　》其形似月，晦夜有光。

卯石　唐咸通中，有僧志勤者，参沩山，观桃花，而悟刱灵应院于建真里，更欲造开山塔。四明有一僧，行化得钱，因买卯石，附海舟归，云“将为应灵院造塔之用。” 及岸，语舟子曰：“少需于此，吾往院，趣役人挈之” ，越二日不至。舟子诣寺，踪迹无有。既过开山堂，见所塑像，宛行化僧也。众异其事，遂以其石为塔，遇岁旱，祷之必应。

《香庵石　》，“石大有孔，手探有香。”

《蝴蝶案　》：在万石江心，常没不见，见则邑人有登魁选者。

鳌江　，在县南百步许，横亘平正，上下二里，即连江也。《郡志》以县连接江水，故名。《元和志》：“唐初”

县移连江之北。又宋嘉定间，知县陶武有《连川志》十卷，知是江名，非连接江水也。源出罗源玉土溪黄柏潭，旧怀安县桃洲、密溪三派合流至县前，环抱如带，东流入海，又名岱江。其滨有渔沧潭，古有石刻“渔沧天乙” 之门。

《蟾步江　》江滨有石马石，屹立如马也。

财溪　上流有潭，亦名“财溪。” 潭峻岸翳雾，相传有龙居焉。

东塘湖　隋开皇中，邑人林尧舍田为之，周二十里。

松皋潭　中有龙潜，旱祷辄应。

浮洲　临江，夷旷可居，洪水不没。

洑沙　在县东二里许。溆拥洑流，久成沙地，今为附郭一阛阓矣。

解酝泉　在秦川铿泉堂之侧，洌可解酲。“傅公井　” 在儒学东北隅尼山下。宋令傅伯成所凿。

罗源县

群玉山　在县右二百步许。万石森然，右有石突起，为章突洞。唐章寿修炼之所也。

文殊山　，在群玉左隅。邑宰林确梦岩间电光四起，明晨往视，见石罅中有文殊像，遂构殿居之。

尖山　在群玉北，有王家林。岭下有石如棋局，相传仙奕之地。

莲花山　山形如莲花，又名“南山” ，中有圣水寺，下有水陆寺，即旧县址，五代周显德四年建。明建文初，令傅希悦修为公馆，后圮。成化三年重建为寺。内有井泉，甚清洌。有普陀峰、笔砚峰、龙虎岩、仙源泉、弥陀石、玉井、金钟潭、栖云洞、眠鹤亭。洞有井泉，可愈疾。

四明山　一名毒火，其峰凡四，故曰“四明。” 相传赤松炼丹之地，旧常有人闻丝竹之音。今石碁局犹存，上粘牡蛎壳。茂林中有石涧，又有泉曰“洼泉” ，暴雨不溢，是生钓丝之竹。

罗汉山　，罗汉水出焉。

登高山　状如伏象，上有巨石坦平，石上旧刻“清赏” 二字，环植佳木，邑人登高于此。上有“晋冢” 三砖，各印。永康元年始改晋郡为“晋邦” ，凡十一字。山旁有普贤庵，雅有奇胜。有天庆观、八仙亭、普贤堂。

铁障山　，二山相连，金钟如钟，铁障如屏。宋余元太居此山下，常来道先贤事迹，名曰《钟障佳话》。

松崎山　山有仙人迹，曰仙人石，昔有仙人游此。元泰定中，刻“清赏” 二字。

福原山　中有龙湫，与金钟山龙湫相去二十馀里，而泉脉相通。

万石山　山多黑石，有如盘者，有如笼者，有如鼓者，邑称奇观。

乌岩山　：在海滨，下有网门。

帘山　在县东濂澳，其石如帘，前后有石笋、“仙人迹” 、感梦泉山、羊鼻石、虎双石、文笔峰、马鞍山、通济桥，与帘山为十奇。

金粟山　五代唐时建金粟寺。有妙喜洞，刻“妙喜洞” 三字于山半。

仙茅山　，两山相连，大而且峻者曰“大茅” ，小者曰“小茅” ，徐登常采茅根。其上有泥鼓、棋鼓石，其巅有罗喜洞，多奇石，环者如垣，敞者如坛，级者如磴，洼者如盆。有泉无源，汲之不竭，登炼丹所也。

洞宫山　，距仙茅四里许，自武夷发脉。山高三百八十步，下有神姥石。《旧记》云：“昔有仙姥来自罗源，所践之迹，入于盘石。”

陈洋山　山前有小童一峰突出，如童子拱立，或云“昔有神童出峰下。”

“横峰　” 其地险绝，上有龙潭，可祷雨。

鳌峰　上一石如鼓，宋景祐间自鸣，有丰年之应，后凡鸣辄稔。

上梅岭　下有鲫鱼屿，状如鲫鱼，在平田中，高丈许。其旁又有下梅岭。

龙兴岭　岭旁有泶泉，从石罅中出。泶，胡角、呼驾二切。《尔雅》：“夏有水，冬无水，曰泶。” 盖此泉夏涌冬涸。

吕洞岭　在东南里许。岭有巨石，中一白痕，如剑迹，不染苍藓，如洞宾挂剑然，故名。

匹石岩　在匹村。一石突出，高数十丈，下有精庐。僧秀者，常见一道人来游，啖以鲜笋，因朗吟曰：“天风扶我上崔嵬，此是登临第二回。长啸一声川谷应，山灵知是道人来。” 吟毕，以手悬石，作“回仙岩” 三字。秀自此绝烟火。后亦飞锡去。

仙人岩　，高十馀丈，石罅有仙人迹。

紫霄岩　上有飞来石数层，亦名“石八娘岩。” 五代之季，处州青巾贼乱，邑有石氏二女，长曰月华，次曰雪英，皆有姿色，涉猎书传，遇贼不屈，投渊而死，故名。

太白岩　山巅巨石坦然，石下有龛。相传有一叟乌帽白衣，扶筇往来，俗疑为太白星也，故以号，岩亦曰“星岩。”

金炉嶂　在县东。根盘海中，与杨梅湾相对。南华洞　在县东里许。宋林迥为金华簿，归隐于此，中建风月堂，左为天地窝，右为锦绣谷。迥字子山，号“南华翁。”

逍遥洞　在县西南。石上镌“逍遥洞” 三字。越一里，有地曰甜淡坑，相传居人多寿。前有栏盘石，清流漱之，㶁㶁有声。石鳖　有石高五丈，坦平如砥，一石如鳖，具有爪痕。

仙人石　在县南三里许，有仙人足迹。

“禹步迹” 山　在县东田间，巨石印双武，长可二尺。

飞来石　在县西北。山顶一峰突出巨石如砥，小石叠之。

鹤屿　：在江中，与松崎山对。

《龟屿　》以形名，在廪江中。

罗川　《三山志》：“‘罗溪名，亦姓也。川在县治西百五十步，源出蒋山，接金钟潭水流入四明溪，分为二派，曰中溪。堪舆家谓中溪之水，可制四明毒火’。明宣德中湮塞，邑屡火。成化十二年，邑令施弘重浚之，曰南溪，曰后张溪，二溪交流入松崎港，以达于海。”

起步溪　源出天堂山，流接党洋溪、冈湾溪、章溪、皇认溪、车溪、朝格溪，至禹步迹会罗川水、九龙溪　水，自揆村抵松崎江。

黄沙溪　：源出宝胜山，流入松崎港。

霍口溪　源出古田县，流入连江。

环溪　在县南，与南北二溪合流环绕，故名“余家塘　。” 宋余深所筑。

险岩潭　在县治西北，飞瀑百馀丈，下有龙湫。“仁寿井　” 在县治东仁寿坊内。宋天禧五年凿，亢旱不竭。

仙泉井　在县治西北佑圣宫之右。刻“仙泉” 二字于石。焚符调饮，可愈暴疾。。